b'\n_START_ARTICLE_\nSj\xc3\xb8kaptein\n_START_PARAGRAPH_\nSj\xc3\xb8kaptein er i Norge en beskyttet tittel som innehavere av kompetansesertifikat dekksoffiser klasse 1 i henhold til forskrift om kvalifikasjoner og sertifikater for sj\xc3\xb8folk har enerett til._NEWLINE_Sertifikatet er det h\xc3\xb8yeste kvalifikasjonsdokument som utstedes til dekksoffiserer og gir innehaveren adgang til \xc3\xa5 tjenestegj\xc3\xb8re p\xc3\xa5 skip uavhengig av bruttotonnasje og fartsomr\xc3\xa5de som ansvarshavende vaktoffiser, overstyrmann og skipsf\xc3\xb8rer._NEWLINE_Tittelen indikerer i s\xc3\xa5 m\xc3\xa5te kun kvalifikasjonene til innehaver, og betyr dermed ikke n\xc3\xb8dvendigvis at vedkommende faktisk tjenestegj\xc3\xb8r som skipsf\xc3\xb8rer. P\xc3\xa5 samme m\xc3\xa5te trenger ikke en skipsf\xc3\xb8rer n\xc3\xb8dvendigvis \xc3\xa5 v\xc3\xa6re sj\xc3\xb8kaptein, s\xc3\xa5 lenge det ikke er krav om denne kvalifikasjonen p\xc3\xa5 skipet han tjenestegj\xc3\xb8r p\xc3\xa5.'